CELEX: 52018PC0714
Language: hr
Date: 2018-10-26
Title: Prijedlog PROVEDBENE ODLUKE VIJEĆA o odobrenju Nizozemskoj da uvede posebnu mjeru odstupanja od članka 285. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 26.10.2018.
            COM(2018) 714 final
            2018/0367(NLE)
            Prijedlog
            PROVEDBENE ODLUKE VIJEĆA
            o odobrenju Nizozemskoj da uvede posebnu mjeru odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”
                  1
               ) Vijeće, odlučujući jednoglasno na prijedlog Komisije, može bilo kojoj državi članici odobriti uvođenje posebnih mjera odstupanja od odredaba te direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
            
            
               Dopisom zaprimljenim u Komisiji 19. srpnja 2018. Nizozemska je zatražila odobrenje da uvede mjeru odstupanja od članka 285. Direktive o PDV-u kojom bi porezne obveznike čiji godišnji promet ne prelazi 25 000 EUR izuzela od PDV-a.
            
            
               U skladu s člankom 395. stavkom 2. Direktive o PDV-u Komisija je dopisima od 9. lipnja 2018. obavijestila ostale države članice o zahtjevu Nizozemske, osim Španjolske i Cipra, koje je obavijestila dopisima od 10. kolovoza 2018. Dopisom od 13. kolovoza 2018. Komisija je obavijestila Nizozemsku da ima sve informacije potrebne za razmatranje tog zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost da se porezne obveznike čiji je godišnji promet ne prelazi određeni iznos izuzme od PDV-a. Kod tog se izuzeća podrazumijeva da porezni obveznik ne mora obračunati PDV na dobavljenu robu, ali stoga ne može ni odbiti PDV od svoje kupovine.
            
            
               Na temelju članka 285. Direktive o PDV-u države članice koje nisu iskoristile mogućnost na temelju članka 14. Druge direktive Vijeća 67/228/EEZ
                  2
                mogu od PDV-a izuzeti porezne obveznike čiji godišnji promet ne prelazi 5000 EUR. Nizozemska je kao jedna od tih država članica zatražila da se od 1. siječnja 2020. prag za izuzeće povisi s 5000 EUR na 25 000 EUR.
            
            
               Prema informacijama koje je dostavila Nizozemska, ona trenutačno primjenjuje sustav progresivnih olakšica za porezne obveznike koji na godišnjoj razini i nakon odbitka pretporeza ne duguju više od 1 883 EUR na ime PDV-a. Postupak za odobravanje progresivnih poreznih olakšica složen je te u njemu često dolazi do pogrešaka. Zbog sve bržeg porasta broja malih poduzeća u Nizozemskoj operativni troškovi nizozemskih poreznih tijela sve su veći, kao i administrativno opterećenje poduzeća, a financijski interes ostaje nizak. Stoga Nizozemska želi osuvremeniti svoj sustav uvođenjem neobveznog programa izuzeća od PDV-a povezanog s prometom, s pragom za izuzeće od 25 000 EUR. Tom bi se mjerom smanjile obveze malih poduzeća u pogledu PDV-a, a poreznim bi se tijelima olakšalo ubiranje PDV-a.  
            
            
               Nizozemska ističe i da je ta mjera usklađena s područjem primjene prijedloga direktive o posebnoj odredbi za mala poduzeća, koji je Komisija objavila 18. siječnja 2018.
                  3
                
            
            
               Stoga se predlaže da se Nizozemskoj odobri da prag izuzeća za mala i srednja poduzeća povisi s 5 000 EUR na 25 000 EUR do 31. prosinca 2022. ili do datuma od kojeg države članice primjenjuju bilo koje nacionalne odredbe koje su dužne donijeti ako se donese direktiva o izmjeni članaka od 281. do 294. Direktive 2006/112/EZ, kojima se uređuje posebna odredba za mala poduzeća.
            
            
               •Dosljednost s postojećim odredbama politike u određenom području
            
            
               Slična su odstupanja odobrena drugim državama članicama. Luksemburgu
                  4
                je odobren prag od 30 000 EUR, Poljskoj
                  5
                i Estoniji
                  6
                prag od 40 000 EUR, Italiji
                  7
                prag od 65 000 EUR, Hrvatskoj
                  8
                prag od 45 000 EUR, Latviji
                  9
                prag od 40 000 EUR, a Rumunjskoj
                  10
                prag od 88 500 EUR. 
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća trenutačno se preispituju. Kako je najavljeno u akcijskom planu o PDV-u
                  11
                i Programu rada Komisije za 2017.
                  12
               , Komisija je nedavno predstavila prijedlog o posebnoj odredbi za MSP-ove.
            
            
               •Dosljednost u odnosu na druge politike Unije
            
            
               Mjera je u skladu s ciljevima Unije za malo poduzetništvo, kako je utvrđeno u Komunikaciji Komisije „Počnimo od malih” – „Inicijativa za mala i srednja poduzeća u Europi”
                  13
               , kojom se države članice poziva da uzmu u obzir posebna obilježja MSP-ova pri izradi zakonodavstva i pojednostavne postojeće regulatorno okruženje.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u. 
            
         
         
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. 
               
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići, to jest pojednostavnjenju za veći broj malih poduzeća i za poreznu upravu.
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz jednoglasno odobrenje Vijeća na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Nizozemska i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               
                  Na temelju prijedloga provedbene odluke Vijeća Nizozemskoj se odobrava da od 1. siječnja 2020. porezne obveznike čiji godišnji promet ne prelazi 25 000 EUR izuzme od PDV-a. Porezni obveznici čiji godišnji promet ne prelazi prag oslobađaju se od niza općih obveza u pogledu PDV-a, a primjenom mjere smanjit će se i njihovo administrativno opterećenje. Usto se i nizozemskim poreznim tijelima olakšava ubiranje poreza.
               
            
            
               Nizozemska navodi da uvođenje praga od 25 000 EUR neće znatno utjecati na ukupne porezne prihode u fazi konačne potrošnje. Očekuje se da će se pragom za izuzeće koristiti otprilike 9 % poreznih obveznika, što odgovara učinku na državni proračun od približno 0,09 %.  
            
            
               4.UTJECAJ NA PRORAČUN
            
            
               Prijedlog ne utječe na proračun EU-a jer će Nizozemska izračunati naknadu u skladu s člankom 6. Uredbe Vijeća (EEZ, EURATOM) br. 1553/89.
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
         
         
            
               Prijedlog ima rok isteka. 
            
            
               2018/0367 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobrenju Nizozemskoj da uvede posebnu mjeru odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  14
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
               (1)Na temelju članka 285. prvog stavka Direktive 2006/112/EZ države članice koje nisu iskoristile mogućnost na temelju članka 14. Direktive Vijeća 67/228/EEZ
                  15
                mogu od poreza na dodanu vrijednost (PDV) izuzeti porezne obveznike čiji godišnji promet ne prelazi 5 000 EUR. 
            
            
               (2)Dopisom zaprimljenim u Komisiji 19. srpnja 2018. Nizozemska je zatražila odobrenje da uvede posebnu mjeru odstupanja od članka 285. Direktive 2006/112/EZ kako bi primjenjivala prag za izuzeće od 25 000 EUR. Tom bi posebnom mjerom porezni obveznici čiji godišnji promet ne prelazi 25 000 EUR bili izuzeti od određenih ili svih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ.
            
            
               (3)Viši prag za posebnu odredbu za mala poduzeća utvrđen člancima od 281. do 294. Direktive 2006/112/EZ mjera je pojednostavnjenja jer može bitno smanjiti obveze malih poduzeća u pogledu PDV-a. Ta posebna odredba nije obvezna za porezne obveznike.
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 9. kolovoza 2018. obavijestila ostale države članice o zahtjevu Nizozemske, osim Španjolske i Cipra, koje je obavijestila dopisima od 10. kolovoza 2018. Dopisom od 13. kolovoza 2018. Komisija je obavijestila Nizozemsku da ima sve informacije potrebne za razmatranje tog zahtjeva.
            
            
               (5)Zatraženo odstupanje u skladu je s ciljevima politike iz Komunikacije Komisije „Počnimo od malih” – „Inicijativa za mala i srednja poduzeća u Europi”
                  16
               .
            
            
               (6)S obzirom na to da Nizozemska očekuje da će se primjenom višeg praga smanjiti obveze u pogledu PDV-a, a time i administrativno opterećenje i troškovi usklađivanja za mala poduzeća, Nizozemskoj bi trebalo odobriti da tu posebnu mjeru primjenjuje u ograničenom razdoblju, do 31. prosinca 2022. Posebna odredba za mala poduzeća nije obvezna, pa bi se porezni obveznici i dalje mogli odlučiti za uobičajene odredbe PDV-a. 
            
            
               (7)S obzirom na to da se preispituju odredbe članaka od 281. do 294. Direktive 2006/112/EZ o posebnoj odredbi za mala poduzeća, moguće je da direktiva o izmjeni tih odredbi stupi na snagu i da se njome utvrdi datum od kojeg države članice primjenjuju nacionalne odredbe koji bi nastupio prije isteka odstupanja 31. prosinca 2022. U tom bi se slučaju ova Odluka trebala prestati primjenjivati.
            
            
               (8)Prema informacijama koje je dostavila Nizozemska, viši će prag imati samo zanemariv utjecaj na ukupni iznos poreznog prihoda Nizozemske ubranog u fazi konačne potrošnje.
            
            
               (9)Odstupanje ne utječe na vlastita sredstva Unije koja proizlaze iz poreza na dodanu vrijednost jer će Nizozemska izračunati naknadu u skladu s člankom 6. Uredbe Vijeća (EEZ, Euratom) br. 1553/89
                  17
               ,
            
            
               DONIJELO JE OVU ODLUKU: 
            
         
         
            
               Članak 1.
            
            
               Odstupajući od članka 285. Direktive 2006/112/EZ, Nizozemskoj se odobrava da porezne obveznike čiji godišnji promet ne prelazi 25 000 EUR izuzme od PDV-a. 
            
            
               Članak 2.
            
            
               Ova se Odluka primjenjuje od 1. siječnja 2020. do ranijeg od sljedeća dva datuma:
            
            
               (a)
                     31. prosinca 2022.;
            
            
               (b)
                     datuma od kojeg države članice primjenjuju bilo koje nacionalne odredbe koje su dužne donijeti ako se donese direktiva o izmjeni članaka od 281. do 294. Direktive 2006/112/EZ, kojima se uređuje posebna odredba za mala poduzeća.
            
            
               Članak 3.
            
            
               Ova je Odluka upućena Nizozemskoj.
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Druga direktiva Vijeća 67/228/EEZ od 11. travnja 1967. o usklađivanju zakonodavstva država članica o porezima na promet – struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303/67.).
               
               
                  
                     (3)
                  
                        Prijedlog direktive Vijeća o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća, 18.1.2018, COM(2018) 21 final.
               
               
                  
                     (4)
                  
                        Provedbena odluka Vijeća (EU) 2017/319 od 21. veljače 2017. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 47, 24.2.2017., str. 7.). 
               
               
                  
                     (5)
                  
                        Provedbena odluka Vijeća (EU) 2016/2090 od 21. studenoga 2016. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 324, 30.11.2016., str. 7.).
               
               
                  
                     (6)
                  
                        Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (7)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (8)
                  
                        Provedbena odluka Vijeća (EU) 2017/1768 od 25. rujna 2017. kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 250, 28.9.2017., str. 71.).
               
               
                  
                     (9)
                  
                        Provedbena odluka Vijeća (EU) 2017/2408 od 18. prosinca 2017. kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 342, 21.12.2017., str. 8.).
               
               
                  
                     (10)
                  
                        Provedbena odluka Vijeća (EU) 2017/1855 od 10. listopada 2017. kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 19.).
               
               
                  
                     (11)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u, Put k jedinstvenom europskom području PDV-a – vrijeme je za donošenje odluka, Bruxelles, 7. travnja 2016., COM(2016) 148 final.
               
               
                  
                     (12)
                  
                        Program rada Komisije za 2017. – Izgradnja Europe koja štiti, osnažuje i brani, Strasbourg, 25.10.2016., COM(2016) 710 final.
               
               
                  
                     (13)
                  
                        Komunikacija Komisije Vijeću, Europskom parlamentu, Europskom gospodarskom i socijalnom odboru i Europskom odboru regija „Počnimo od malih” – „Inicijativa za mala i srednja poduzeća u Europi”, Bruxelles, 25.6.2008., COM(2008) 394 final.
               
               
                  
                     (14)
                  
                        SL L 347, 11.12.2006., str. 1.
               
               
                  
                     (15)
                  
                        Druga direktiva Vijeća 67/228/EEZ od 11. travnja 1967. o usklađivanju zakonodavstva država članica o porezima na promet – struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303/67.).
               
               
                  
                     (16)
                  
                        Komunikacija Komisije Vijeću, Europskom parlamentu, Europskom gospodarskom i socijalnom odboru i Europskom odboru regija, „Počnimo od malih” – „Inicijativa za mala i srednja poduzeća u Europi” (COM(2008) 394 final od 25. lipnja 2008. 
               
               
                  
                     (17)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).